Arriba a Gandia la XXX edició de la Cursa a Peu del Raval
28 novembre 2023

## Arriba a Gandia la XXX edició de la Cursa a Peu del Raval28 novembre 2023Última actualització: 29 novembre 2023

![](../gestion/img/8b9da05fb525934df609b8ab6a45f3ac1d22efd73d45f9c01360a92792771632.jpg)  
  

El **regidor delegat d' Esports, Jesús Naveiro**; la **regidora delegada d'Igualtat, Maribel Codina**; el **president de l'Associació de Veïns del Raval, Diego Morant**, i el **tresorer de l'entitat, Paco Perelló**, han presentat hui la **30 edició de la Cursa a Peu del Raval-Gandia**, que se celebrarà el pròxim **6 de desembre**.

Com es tracta d'un aniversari important, enguany la carrera, Memorial dedicat a Vicent Mano, girarà entorn de la figura del _Tío de la Porra_, que estarà present durant l'esdeveniment.

La prova tindrà **tres vessants** que es duran a terme a diferents hores. Per a començar, a les **9.45 h els xiquets i xiquetes de la ciutat podran competir en un circuit adaptat** que variarà tenint en compte l'edat de cada grup.

La modalitat estarà dividida en **diferents categories** segons l'any de naixement dels participants. Així doncs, els més xicotets (d'entre 2 i 5 anys), seran els **piponets**, que aniran seguits dels **pre-benjamins** (d'entre 6 i 7 anys), els **benjamins** (d'entre 8 i 9 anys) i els **alevins** (d'entre 10 i 11 anys). Finalment, estaran els **infantils**, d'entre 12 i 13 anys.

Respecte als premis, tots tindran una medalla per haver participat i s'atorgaran trofeus als 3 primers classificats masculins i femenins de les categories que van des dels pre-benjamins als infantils.

Com a novetat, aquesta primera carrera portarà el nom de **Juanjo Català** a partir d'ara, en honor a tots els anys que aquest veí del barri ha sigut el ‘alma mater’ i principal organitzador de l'esdeveniment.

Quan els xiquets acaben la seua carrera, començarà l'eixida exclusiva dels membres de la **Fundació Espurna**, que consistirà en un trajecte de **600 metres**.

A partir de les **11.30 hores**, tindrà lloc la carrera per a **adults**, que recorrerà **10 quilòmetres** pels carrers de Gandia i, com la resta de proves, **començarà i acabarà al carrer Pellers**.

Aquesta modalitat també es dividirà en diferents categories que aniran des dels **cadets** (14 i 15 anys) i **juvenils** (16 i 17 anys), fins als **veterans E** (de 60 o més).

Hi haurà un trofeu per als tres primers guanyadors de cada categoria i un premi general anomenat Trofeu Especial Memorial Vicent Mañó per als primers de la classificació absoluta. A més, hi haurà un guardó local per al primer home i la primera dona que siguen de Gandia i un altre per als qui hagen quedat en primera posició dins del barri.

Tal com ha explicat Perelló, les **inscripcions** podran fer-se en [https://www.somesport.com](https://www.somesport.com) fins a la nit del **dijous 30**.  

També ha aprofitat per a esmentar que els aproximadament **2000 participants** amb els quals s'espera comptar aquesta edició podran usar el **vestuari i el servei de dutxes del pavelló del Raval-Benipeixcar**.

Respecte als dorsals, podran recollir-se entre el **4 i 5 de desembre**, a la botiga **Forum Sport** en el cas dels adults i en el **Froggy Park** en el cas dels xiquets. Les dos ubicacions estan en el centre comercial Myo i atendran els assistents **de 18.30 a 21 hores**. A més, podran recollir-se el **mateix dia de la prova en el col·legi Sant Francesc de Borja, des de les 8.30 fins a les 11 hores**.

El regidor **Naveiro** ha posat en valor aquesta prova que ja és _**«una de les cites esportives més tradicionals i consolidades de la ciutat»**_. Per part seua, **Diego Morant** ha volgut agrair _**«el suport i l'ajuda que presten, tant les persones voluntàries, com la policia local, protecció civil i la Creu Roja»**_.

[Twittear](https://twitter.com/share)